arnastofnun/IGC-2024 huggingface dataset:
Efast ekki um hæfni

Sveitarfélögin í Eyjafirði lýsa frati á sérstakan saksóknara með því að ráða sér atvinnuþróunarstjóra, sem hefur stöðu sakbornings. Þorvaldur Lúðvíksson er einn helztu hrunverjanna og bíður ákæru sérstaks saksóknara. Eyfirðingum þótti hann manna hæfastur til að stjórna Atvinnuþróunarsjóði Eyjafjarðar. Orðuðu niðurstöðuna svona: “ hefur Þorvaldur Lúðvík aðstoðað sérstakan saksóknara í rannsóknum embættisins á málefnum Glitnis og Kaupþings. Stjórn AFE hefur kynnt sér þau mál og þykir ekki ástæða til að efast um hæfi hans vegna þeirra rannsókna.” Sakborningur túlkaður sem aðstoðarmaður saksóknara.
Rugluð skilaboð dómara

Héraðsdómarar senda rugluð skilaboð til þjóðarinnar. Dómar eru kveðnir upp án meðvitundar um neitt siðferði. Einn daginn féfletta dómarar fólk fyrir að tala um fjölskylduna í Aratúni. Sama daginn sleppur maður með skilorð fyrir að beita fólk líkamlegu ofbeldi. Það er ekki fyrr en komið er upp í nauðgun, að refsing fyrir gerðir jafnast á við refsingu fyrir orð. Samkvæmt þessu eru orð verri en gerðir. Þetta er þvílíkt rugl. Dómarar hafa ekki samráð sín í milli um þyngd dóma eftir tilefni þeirra. Þeir láta eins og kófdrukknir menn að kasta pílu í skífu. Úrskurða svo eftir því, hvar hún lendir á skífunni.
Skuldsetning er gömul

Frá innreið krítarkorta og 80-90% húsnæðislána hefur helmingur íslenzkra heimila verið of skuldsettur. Svo skuldsettur, að hann á erfitt með að ná endum saman. Það er ekkert nýtt, þurfti ekki hrun til. Ný er bara sú skoðun, að skattgreiðendum og ríkinu beri að gera eitthvað í málinu. Mjög lítill minnihluti heimila er þó svo skuldsettur, að til vandræða megi teljast. Það tengist einkum fyrirvinnum á fertugsaldri og sextugsaldri. Tvær eyðslufrekar kynslóðir skulda lungann úr ruglinu. Þær keyptu sér of stórt húsnæði og alls konar dót upp á krít. Stofnuðu síðan hagsmunasamtök 400 fermetra heimila.
Sullenberger grætur

Gerald Sullenberger streitist við að merkja erfðabreyttu matvælin í Kosti og segist setja kostnaðinn út í verðlagið. Hann er einn um það. Aðrir kaupmenn eru með lítið af erfðabreyttu og þurfa því lítið að merkja. Þar með verður Kostur hlutfallslega dýrari í samanburði við aðra. Það er val Sullenbergers og hann á ekki að kenna öðrum um en sjálfum sér. Neytendur fá nú í fyrsta skipti tækifæri til að velja erfðabreytt matvæli eða hafna þeim. Þannig er neytendavernd, þótt Sullenberger þyki hún þvælast fyrir sér. Erfðabreyttur matur má gjarnan rykfalla á hillunum í Kosti. Fáir gráta með Sullenberger.
Alvond skýrsla Tryggva

Skýrsla Tryggva Þórs Herbertssonar og Frederic Mishkin er orðin alþjóðlegt skólabókardæmi um alvondar hagfræðiskýrslur. Gerð var um hana kvikmyndin Inside Job, þar sem þeim félögum er slátrað. Þeir þágu stórfé frá íslenzka Viðskiptaráðinu rétt fyrir hrun. Þóttust sýna fram á, að Ísland væri mjög stöðugt efnahagslega. Það var þveröfugt við raunveruleikann. Þá var Tryggvi Þór á kafi í bankageira útrásarinnar og ráðgjöf fyrir Geir H. Haarde. Síðan varð hann þingmaður og pólitískur sölumaður Sjálfstæðisflokksins. Samtökin, sem borguðu skýrsluna, berjast enn gegn afskiptum stjórnvalda af hagkerfinu.
Segir ekki af sér

Í alvörulandi hefði Jón Gíslason sagt af sér sem forstjóri Matvælastofnunar. En Ísland er ekki slíkt, heldur Undraland spillingar, gerræðis og heimsku. Hér segir enginn af sér, þótt sannanlega sé hann óhæfur. Alls enginn. Davíð Oddsson hinn óhæfasti var dreginn æpandi og öskrandi úr Seðlabankanum. Í níu mánuði lá Matvælastofnun á upplýsingum um kadmíummengun í tilbúnum áburði frá Skeljungi. Meðan var áburðinum dreift um allt land. Matvælastofnun er dæmi um ríkisapparat í samstarfi við sérhagsmuni af ýmsu tagi. Þessi sjötíu manna stofnun er forstjóranum og þjóðinni til skammar. Burt með bófana.
Fjórflokkurinn í rúst

Enn birtir Gallup rangar tölur um fylgi stjórnmálaflokka. Dregur frá þá, sem hyggjast kjósa aðra en fjórflokkinn, sem ætla að skila auðu og sem taka ekki afstöðu. Að teknu tilliti til þessara óánægðu kjósenda er fylgi allra flokka mun minna en Gallup segir. Sjálfstæðisflokkur hefur 22% fylgi, Samfylkingin 12%, Framsókn 8%, Vinstri grænir 8%. Stærsti stjórnmálahópur landsins er 41% hópur hinna óánægðu og hinna ósáttu. Gallup má ekki deila því fylgi niður á fjórflokkinn, en gerir það samt. Fólk mætti gjarna vara sig á sinnulausri framsetningu niðurstaðna skoðanakannana. Þær sýna allan fjórflokkinn í rúst.
Dýrkeyptur varasjóður

Skuldsettur gjaldeyrissjóður er lítils virði. Væntanlegir lánardrottnar láta tæpast blekkjast af gjaldeyrissjóði, sem er allur í skuld. Hann hefur samt það takmarkaða gildi að veita svigrúm til endurgreiðslu skulda, þótt ekki sé til fyrir þeim. Skuldsettur sjóður lengir í hengingarólinni. Markmið Alþjóða gjaldeyrissjóðsins var einmitt að tryggja endurgreiðslugetu Íslands. Að gera landið þannig að betri skuldara. En dýrt er að eiga gjaldeyrissjóð í skuld. Vaxtajöfnuðurinn er neikvæður, því að borga þarf vexti af skuldsettum sjóði. Hærri vexti en sjóðurinn aflar. Markmið vort með sjónhverfingunni er óljóst.
Lítt breyttur skuldavandi

Gunnar Smári Egilsson birtir skemmtilega og einfalda útreikninga á fésbók sinni. Þeir fjalla um skuldavanda heimilanna árin 2004 og 2011. Niðurstaða allra útreikninganna er, að skuldavandinn sé að mestu kerfislægur og hafi verið til fyrir hrun. Oft sýnast um 90% hans vera gamalgróin og aðeins 10% af völdum hrunsins. Aðgerðir til að minnka skuldavandann hafa því leitt til þess, að hann er árið 2011 kominn niður í nálægð við það, sem hann var 2004. Munurinn er þó sá, að nú er hann umtalað vandamál, en var talinn eðlilegur í þá daga. Slíkar upplýsingar ættu að geta aðstoðað við meðferð vandans núna.
Glasið er líka hálffullt

Þú getur horft á vatnsglas og sagt það vera hálftómt. Ég get horft á sama vatnsglas og sagt það vera hálffullt. Samkvæmt tölum Hagstofunnar hefur heimilum í erfiðleikum fjölgað um helming frá hruni. Einnig má líta á, að staða heimilanna var líka erfið fyrir hrun. Árið 2004 átti tæpur helmingur heimila erfitt með að ná endum saman, en nú er það rúmlega helmingur. Þá áttu 10% MJÖG erfitt og rúmlega 10% núna. Því er ekki nýtt, að fólk þurfi að velta hverjum eyri fyrir sér. Samt hefur orðið hrun í millitíðinni. Líta má á þetta afstætt sem góðan árangur, þótt skuldir almennings séu of miklar.
Satíra í áramótaskaupi

Páll Magnússon útvarpsstjóri sagði rétt: “Áramótaskaupið var óforskammað, ófyrirleitið, óbilgjarnt, ósanngjarnt, bráðfyndið og skemmtilegt. Ég var ánægður með það.” Viðbrögð hans eru líka rétt: “Ég sé ekki tilefni til afsökunarbeiðna.” Við getum haft skoðanir á skemmtigildi og sanngirni hvers skaups. En fáránlegt að hafa skoðun á, hvort það sé óviðeigandi. Skaup er í eðli sínu óviðeigandi og á að vera það. Satíra er eðlilegur þáttur í skaupi og lýtur lögmálum hirðfíflsins. Áramót eru réttur tími til að sleppa fram af sér taumum hefðbundinnar siðavendni. Áramót eru réttur tími fyrir satíru.
Yfirstéttargaurinn

Ekki mundi ég segja, að Karl Sigurbjörnsson sé þjóðarsmán. En hann predikar illa og einkennilega, einkum þó yfirstéttarlega. Djúp er samúð hans í garð yfirstéttargaura, sem koma sér í hremmingar eins og hann sjálfur. Sé ákæra Alþingis á hendur Geir H. Haarde þjóðarsmán, þá er stóra sannleiksskýrslan um hrunið einnig þjóðarsmán. Þar var nefnilega lagt til, að kært yrði. Biskupinn hefur ekki sams konar samúð í garð þjóðarinnar. Hún hefur mátt mikið þola af yfirstéttargaurum á borð við biskupa og ráðherra. Biskupinn er slíkur gaur, sem hefur nú staðsett sig í pólitík. Það var ekki seinna vænna.
Fjallaskálar á Íslandi

Ein mikilvæg heimild féll niður, er ég gekk frá heimildaskrá bókar minnar: Þúsund og ein þjóðleið. Það er bók Jóns G. Snæland: Fjallaskálar á Íslandi. Þar fékk ég margvíslegar upplýsingar um búnað fjallaskála og dýnufjölda, í sumum tilvikum einnig um staðsetningu skálanna. Mér þykir miður, að bók Jóns skuli hafa fallið niður í heimildaskránni, svo mikilvægur fengur sem hún er. Sérstaklega vil ég benda á myndirnar af skálunum í bókinni, sem eru einstök samantekt. Mér til afsökunar er, að heimildaskrá Þúsund og einnar þjóðleiðar var tekin saman daginn áður en ég lagðist undir hnífinn á Landspítalanum.
Forseti sem véfrétt

Engir tveir álitsgjafar virðast sammála um, hvað Ólafur Ragnar Grímsson hafi sagt í áramótaávarpinu. Boðaði hann endalok forsetatíðar sinnar? Var hann að sníkja undirskriftasöfnun um framboð? Sumir virðast hafa haft ýmsar skoðanir á þessu á ýmsum stöðum í ræðunni. Forsetinn talaði nefnilega út og suður að venju. Við þurfum tæpast álitsgjafa eða stjórnmálafræðinga til að útskýra hann. Fremur þurfum við málfræðinga eða íslenzkufræðinga. Hversu óskýrt er hægt að fjölyrða til að niðurstaðan verði sú, sem hverjum áheyranda þóknast? Getur Ólafur Ragnar Grímsson sem mesta véfrétt landsins ekki orðið biskup?
Bankar eru glæpafélög

Alþjóða gjaldeyrissjóðurinn styður hagsmuni banka og hefur alltaf gert. Því miðast ráðstafanir hans við banka, ekki við fólk. Þegar Íslandi var stjórnað af sjóðnum, var ekkert gert til að koma böndum á banka. Þegar sjóðurinn fór, áttu ríkisstjórn og alþingi að gera það, en gerðu ekki. Taka þarf af bönkum réttinn til að framleiða peninga með sjónhverfingum. Taka þarf ríkisábyrgð af bönkum. Taka þarf af þeim réttinn til að greiða ofurlaun. Taka þarf burtu bankaleyndina. Allt þetta þarf pólitíkin að gera, því að bankar eru í eðli sínu glæpafélög í eigu vogunarsjóða. Sem ekki má meðhöndla með silkihönzkum.
Ingibjargarliðið tapaði

Athyglisvert var upphlaupið í Samfylkingunni á gamlársdag gegn ákvörðun Jóhönnu Sigurðardóttur um breytta ríkisstjórn. Í uppreisnarliðinu var fólk úr armi Ingibjargar Sólrúnar Gísladóttur og annarra hrunverja. Liðið vildi verja ráðherrastól Árna Páls Árnasonar. Hann er bankavinur og víkingavinur hinn mesti, en lítill vinur alþýðunnar. Á flokksstjórnarfundi gamlársdagsins kom svo í ljós, að Ingibjargarsveit hrunverja hafði minni stuðning en hún hélt. Árni Páll sneri þá við blaðinu á miðjum fundi og lýsti stuðningi við ákvörðun Jóhönnu. Það var sigur Jóhönnu og gaf Árna pólitískt framhaldslíf.
Nýja jafnvægisleysið

Heimurinn er að verða ótryggari með hverju árinu. Sú snögga breyting hefur orðið á valdajafnvæginu, að Bandaríkin eru ekki lengur löggan, Ríki leita ekki lengur skjóls undir bandarískri regnhlíf. Bandaríkin eru að vísu enn Hið mikla herveldi. En ríki lúta ekki lengur aga þess. Bandaríkin eru orðin næsta áhrifalítil í Miðausturlöndum. Stefnan beið ósigur í Írak, Afganistan, Pakistan. Áhrif Bandaríkjanna jukust ekki við byltingar í Túnis, Egyptalandi og Líbýu. Og siðferðisforustu hafa Bandaríkin glatað. Þau eru jú úti á jaðri Vesturlanda. Munu ekki fá Nató eða Evrópu til fylgis við sig í næsta stríði.
Ár loddarans

Björn Valur Gíslason á heiðurinn af heiti ársins 2013. Það var Ár loddarans. Sigmundur Davíð Gunnlaugsson ögraði þjóðinni með trylltum kosningaloforðum, sem gerðu fjórðung þjóðarinnar að fífli. Í kosningabaráttunni bætti SDG um betur, gaf inn og sagðist mundu standa við hvert orð. Svo hefur ekki staðið steinn yfir steini. Allt reyndist vera taumlaus lygi. SDG er staffírugur og segist hafa sagt annað en skjalfest er. Og hann gefur ný loforð. Stór hluti af fjórðungi hans laumaðist brott, en samkvæmt könnunum standa enn eftir 15% kjósenda. Minnisstæður varði um ömurlegan pólitískan vanþroska í þúsundavís.
Fræg af frægð

Celeb er persóna á Baksíðunni fyrir að hafa fengið þursabit eða verið gefnar sokkabuxur. Celeb er Jóna&Jón, er gamalt Séð og heyrt á læknastofunni segir, að ætli að giftast, því þetta sé stóra ástin. Þar sérðu í síðara tölublaði, að þau eru skilin. Erlendis er Celeb fólk, sem er frægt af auði sínum, óhófi eða afrekum. Hér er fátt um slíkt, auð vantar, óhóf og afrek. Því þurfa Séð og heyrt og Baksíður að tala um óþekkt fólk, sem á ekki krónu og röltir með tannbursta í plastpoka milli sambúða. Eru fræg af frægð sinni. Vitið þið, hvað Ásdís Rán hefur gert um ævina? Rétt hjá þér: Að vera mun betra Celeb.
Lögbrot í orkugeiranum

Samkvæmt landslögum eiga opinberir aðilar að hafa meirihluta í fyrirtækjum orkugeirans. Eigendur HS Orku og Orkuveitunnar hafa reynt að brjóta þessi lög. Að fara á svig við lögin eins og það heitir á máli lagatækna. Það gera þau með samningi við fyrirtæki Heiðars Más Guðjónssonar. Hann eignast bara þriðjung í HS Orku, en á með sérstökum samningi að fá neitunarvald í stjórn. Fær semsagt meirihlutavald í stjórn á grundvelli þriðjungs eignaraðildar. Að þessu stendur meirihluti Bezta flokksins og Samfylkingarinnar í Reykjavík og Sjálfstæðisflokkurinn í Reykjanesbæ. Lögbrotin þarf að stöðva í tæka tíð.
Ara-í-Ögri duldin

Ara-í-Ögri duld hefur löngum fylgt Íslandi. Burt-með-þá er hluti íslenzkrar þjóðmenningar. Afskekkt og einangruð eyþjóð á jaðri íshafsins óttast útlenda og hatar. Óttinn og hatrið nær þessa dagana frá hælisleitendum og vansælum Afríkubúum til fjölþjóðlegra samtaka á borð við Evrópusambandið. Menntafólk verður sumt forviða, þegar það fattar, að þetta er hluti þjóðarsálar. Helztu lýðskrumarar Framsóknar róa á þessi fengsælu djúpsálarmið. Þannig hafa tjáð sig af þingmönnum þau Vigdís Hauksdóttir, Frosti Sigurjónsson, Silja Dögg Gunnarsdóttir, Ásmundur E. Daðason, Þorsteinn Sæmundsson og Sigmundur Davíð.
Atvinnuleysi hverfur

Ferðafólki fjölgar svo rosalega hér á landi, að senn fer að skorta mannskap í ferðaþjónustu. Þetta er handhæg aðferð við að eyða atvinnuleysi. En minnir um leið á, að þetta þurfa að vera lífvænleg störf. Mörg verðmæt störf eru í greininni, en fleiri eru þó láglaunastörf. Úr því þarf að bæta. Tekjur fólks í ferðaþjónustu þurfa að aukast. Og tryggja þarf, að sameiginlegir sjóðir þjóðarinnar fái sinn hluta af veltunni. Ferðaþjónusta er að verða stærsti atvinnuvegur þjóðarinnar og okkur ber að líta á hana sem alvöru. Hún verður okkur til góðs á erfiðum tíma, ef við kunnum að höndla hana með framsýni.
Höfuðborgir Íslands

Róm var fyrsta höfuðborg Íslands. Þar var páfinn og er enn. Þangað gengu Guðríður Þorbjarnardóttir og Sturla Sighvatsson. Eins og ekkert væri. Síðar tók Kaupmannahöfn við. Þar var kóngurinn og er enn. Þar voru menningarvitar þjóðarinnar fram á 20. öld. Þangað sigldu menn, helzt árlega. Bráðum tekur Bruxelles við, þar eru kontóristarnir. Eða kannski verður það í Berlín, hver veit. Þar var ég ungur stúdent og leið vel. Við lifum nú í millibilsástandi sveitavargs. Með hverfi 101 sem menningarútvörð í eyðimörk þjóðrembu, haturs á útlandinu, menningunni og helzt öllu ókunnugu. Að hætti kolbíta í öskustó.
Lekinn var villandi

AWP, fréttalekastofnun Birgittu Jónsdóttur alþingismanns og fleiri aðila, hefur ekki enn skýrt forsíðufrétt kvöldsins: „Glitnir 2007-2008 loans list, featuring very low risk loans to enterprises owned by staff and a 5bi ISK loan to the current Icelandic minister of finance.“ Meðan svo er vil ég draga til baka það, sem ég hef sagt um þetta mál, biðjast afsökunar og bíða eftir frekari útskýringum. Því er nú haldið fram, að skuld Bjarna Ben. við Glitni hafi verið rúmlega 150 milljónir króna. Það stendur, þangað til annað kemur í ljós. Ennfremur hefur Jón Bjarki Magnússon rannsóknablaðamaður neitað aðildinni að AWP, sem sagt er frá á heimasíðu AWP.

Nú seint á níunda tímanum var hinn umdeildi texti tekinn út af heimasíðu AWP. Þar með hefur verið viðurkennt, að hann var rangur. Settur var inn nýr texti, sem segir þetta vera hluthafaskrá. Birgitta tjáði sig nokkru síðar á fésbók, en sagði ekkert um þetta mál og baðst ekki afsökunar.

Nafn Jóns Bjarna sem aðila að AWP var líka tekið út. Engar skýringar gefnar. Þetta er eins og í Sovétinu, allt þegjandi og hljóðalaust.
Skulda- eða hlutafjárlisti?

Á fésbók er á einum stað haldið fram, að tölurnar á Glitnis-listanum séu ekki skuldalisti, heldur hlutfjárlisti. Þetta séu einingar en ekki þúsundkallar. Raunverulegar skuldir séu ekki nema einn tuttugasti af uppgefnum tölum. Sé svo, þá er framsetning AWP röng. Þetta skýrist vafalaust með morgninum.

Þetta segir AWP í inngangi fréttarinnar:

„Glitnir 2007-2008 loans list, featuring very low risk loans to enterprises owned by staff and a 5bi ISK loan to the current Icelandic minister of finance.“

Þarna er bæði talað um lánalista og um milljarða í krónum, ekki um hlutafjárlista og einingar. Deilt er um, hvort þetta sé rétt. Hvort þetta séu íslenzkar krónur eða hlutafjáreiningar.
6 milljarðar Bjarna Ben

Loksins eru ný skjöl um íslenzka bankaglæpi komin í dagsljósið. Opnuð hefur verið heimasíða AWP, Associated Whistle-Blowing Press. Það er stofnun, sem stendur að opinberri birtingu gagna um íslenzka hrunið. Þar eru þegar komin gögn um Glitni. Þar á meðal um greiðslur bankans fyrir Bjarna Ármannsson, fyrrverandi bankastjóra. Einnig um kaup og sölu Glitnis á eigin hlutabréfum. Þar kemur í ljós, að bankinn átti 30% í sjálfum sér. Feitasti bitinn er svo lánalistinn. Þar eru veðlaus lán til vildarvina, þar á meðal 5.967.126.000 króna lán til Bjarna Benediktssonar. Þú getur skoðað þetta á

heimasíðunni. Umræða er hafin á fésbók minni.
Dauða borgin lifir

Sunnudagsmorgna var miðborgin venjulega dauð. Fyrir utan hreinsibíla að tína upp rusl fólks, sem aldrei hefur lært umgengni. Ekki lengur. Í morgun voru kvosin og Bankastræti full af fólki. Í eins stigs frosti og tólf metrum á sekúndu, sem virkar eins og níu stiga frost. Voru ekki Íslendingar, sem lágu að venju timbraðir eða dauðir uppi í rúmi. Þetta voru Japanir, ungt fólk og myndarlegt, sem var með sælusvip að skoða heiminn. Verzlunareigendur nenntu ekki að opna. Miðborgin var eins og safn, þar sem verðmætir munir eru bak við gler. Kannski er borgin orðin Feneyjar, safn um fyrri alda búsetu.
Halda lyginni á lífi

Um jólin dreifðu vefmiðlarnir góðu, Mogginn, DV og Vísir, lygasögu um bann Evrópusambandsins við dönskum kanilsnúðum. Fjarri sanni. Í sumum kanil, en ekki öðrum, er eiturefnið kúmarín. Evrópusambandið vill, að í bakstur sé notaður góður kanill, sem er laus við eitrið. Sambandið takmarkar því magn kúmaríns í kanil. Ekkert bannar notkun á kanil, hvorki í Danmörku né annars staðar í Evrópu. Flökkusagan espar þjóðrembda bloggara, er sjálfvirkt hamast gegn Evrópusambandinu. Telja sig hafa fengið flott dæmi um heimsku og illsku reglusmiðanna. Halda lyginni á lífi. Eins og meintu banni við heimabakstri.
Tvö hótel í Kaupmannahöfn

Um daginn sagði ég, að miðja Kaupinhafnar væri Kóngsins Nýjatorg, þaðan sem kílómetri er til Ráðhústorgs og Hafmeyjar, Østersøgade og Christianshavn. Í nágrenni torgsins er fátt um hagkvæm hótel, því miðja verður óhjákvæmilega dýrari en útnári. Það kostar að spara samgöngutæki. Hef þó rekið augun í tvö hótel, sem freista umfram önnur. Annað er Hotel Opera við Tordenskjoldsgade, að baki Konunglega leikhússins. Þar fann ég verðið 13.000 íslenzkar krónur á nóttina. Hitt er litlu fjær, Hotel Copenhagen Strand við Havnegade. Þar fann ég verðið 15.000 krónur. Bæði eru í áttina að Kristjánsborg og Knippelsbro.
Fortíðin heillar

Þegar ég er búinn að endurlesa þá reyfara, sem undir niðri fjalla um götur, hverfi og borgir nútímans, er freistandi að röðin komi að fortíðinni. Á því sviði hef ég fátt lesið. Langar að lesa reyfarahöfunda, sem lýsa upp götur, hverfi og borgir liðins tíma. Hef lesið Peter Tremayne um Írland fyrir 1500 árum og P.C. Doherty um Egyptaland fyrir 3500 árum. Ennfremur bækur Jason Goodwin um Istanbul síðari hluta nítjándu aldar og Jenny White um Istanbul í upphafi tuttugustu aldar. Gæti þegið ráð um fleiri góða reyfarahöfunda, sem fjallað hafa um spennandi borgir fyrri tíma. Svo sem um Róm og Feneyjar.
Vigdís er roggin

Vel má vera, að Vigdís Hauksdóttir tali betri íslenzku en margur annar, eins og hún orðar það. Þjóðin er svo sem ekki upp á marga fiska í þessu fremur en öðru. Hitt er þó ljóst af dæmum, að 62 þingmenn tala skárri íslenzku en hún. Frá henni hefur komið endalaus röð af ambögum í orðum og málsgreinum, sem illmennin skrá samvizkusamlega. Það kallar hún einelti, sem hún mætir með æðruleysi, því hún veit betur. Þótt þetta sé þekktasti vandi hennar, er þó verra, hversu illvíg hún er. Gegn útlendingum og útlandinu yfirleitt svo og kontóristum, er hún vill beita pólitísku gerræði; brottrekstri og þvingunum.
Séríslenzk meðvirkni

Hæstiréttur hefur úrskurðað, að útrásardómur gegn fyrrum forstöðumanni hjá Glitni skuli mildaður. Langur tími hafi liðið frá broti til dóms. Hingað til hefur fyrning verið miðuð við tímann frá kæru til dóms. Í þessu tilviki var sá tími tæplega þrjú ár, frá janúar 2010. Þá kærði Fjármálaeftirlitið og Sérstakur saksóknari ákærði í maí 2012. Telji Hæstiréttur, að ekki skuli miða við kæru, heldur tíma frá broti, er það athyglisverð breyting frá fyrri venju. Slíkan úrskurð ber að kæra til fjölþjóðlegs dómstóls í Evrópu. Mundi annars hindra, að íslenzk meðvirkni hindri uppgjör þjóðarinnar við útrásina.
Það bezta er gefins

Við höfum ókeypis aðgang að veraldarvefnum, því Tim Berners-Lee gaf heiminum HTTP stýrikerfið. Við höfum ókeypis aðgang að tölvum, því að Thorvald Linus gaf heiminum Linux stýrikerfið. Við höfum ókeypis aðgang að mestu alfræðibók heims, því að Ward Cunningham gaf heiminum Wiki forritunina. Höfum ókeypis aðgang að langstærsta gagnabanka heims, því að Larry Page og Sergey Brin gáfu heiminum ókeypis aðgang að Google Search. Það er firra, að græðgin sé benzín framfara. Einkaleyfi eru glæpur. Hinir gráðugu eru bara blóðsugur á framförum. Kvótagreifar eru ekki sjávarútvegur, heldur blóðsugur á auðlind.
Maurapúkar flýja á haf út

Græðgisfólk Bandaríkjanna hefur það umfram græðgisfólk Íslands að geta lokað sig af í víggirtum hverfum. Þar getur það verndað sig fyrir fólkinu, sem það lætur vinna fyrir sig á sultarkjörum. Sem býr í hverfum húsvagna. Auðfólkið á toppnum hugsar sér nú til hreyfings úr víggirtu hverfunum. Undirbúin eru fljótandi hverfi á grunnsævi utan landhelgi. Um ráðagerðir þessar má lesa í

Independent í dag. Auðfólkið á það sameiginlegt að vilja ekki leggja fé til sameiginlegra þarfa. Væntir þess að geta sloppið alveg við skatta með því að flytja ríkisfang sitt í byggðir utan við landhelgi allra skattstofa heims.
Herfang umfram mannasiði

Ritstjóri Tímarits lögfræðinga hefur tekið undir langvinna gagnrýni á hegðun slitastjórna bankanna. Þær stunda gráðuga sjálftekt langt umfram mannasiði. Fara hátt yfir gjaldskrár lögfræðinga og semja reikninga fyrir vinnu allan sólarhringinn alla daga vikunnar. Brotalömin virðist mér vera hjá dómurum, sem skipa slitastjórnir. Þeir eiga að setja ramma um taumlausa græðgi slíkra trúnaðarmanna. Ekki dugir að segja, að útlendir kröfuhafar séu sáttir. Hér í fásinninu eitrar þessi hrikalega sjálftekt hugsunarhátt annarra lögfræðinga. Sem mega ekki við miklum draumórum um herfang að hætti slitastjórna banka.
Finndu þungamiðjuna

Viljirðu vera túristi í túristaborg, þarftu að setja þig niður á hagkvæmum stað. Nálægt Lækjartorgi hverrar borgar, staðnum, sem er þungamiðja hennar. Í Kaupmannahöfn er það ekki Ráðhústorgið, heldur Kóngsins Nýjatorg. Þaðan er sama göngulengd norðaustur Breiðgötu að Hafmeyjunni og suðvestur Strikið að Ráðhústorgi og Tívolí. Túristaborgin nær frá Hafmeyjunni að Tívolí, milli múranna, sem áður lokuðu borginni. Á 1 km radíus er 90% af því, sem þú vilt sjá og 90% af matnum, er þú vilt éta. Finndu hótel nærri Kóngsins Nýjatorgi. Angleterre er of dýrt, en þú finnur hótel við hæfi milli torgs og hafnar.
Sigling drottninga

Sitjirðu á kaffihúsi við breiðgötu í París, sérðu drottningar á miðjum aldri sigla fullum seglum hver á fætur annarri. Hvergi eru konur á miðjum aldri glæstari en í París. Grannar og bera sig rosalega vel. Í stíl Rachida Dati, fyrrum dómsmálaráðherra, Rama Yade, fyrrum menntaráðherra, Michèle Alliot-Marie, fyrrum innanríkis og Christine Lagarde, forstjóra Gjaldeyrissjóðsins. Fæddar til að drottna yfir körlum, með hoppandi skósveina kringum sig. Aldar upp við að borða þrisvar á dag og alls ekkert milli mála. Sumar, eins og Dati, hafa fleiri en einn ástmann í takinu í einu. Þykir sjálfsagt í France.
Bófana í eftirlitið

Bankarnir eru öflugasti bófaflokkur okkar og nota Dróma fyrir handrukkara. Starfsmaður bankanna er orðinn formaður Fjármálaeftirlitsins. Í samræmi við þá stefnu, að bófar taki almennt við eftirlitinu, í fjármálaeftirliti eins og í matvælaeftirliti og fjarskiptaeftirliti. Í framhaldi af því er eðlilegt að fá líka mann úr Dróma í stjórn Fjármálaeftirlitsins. Þá kemur röðin að slitastjórnum banka, sérfræðingum í sjálftekt. Þurfa sinn fulltrúa. Og hvað um rússamafíuna, er notaði einkavæddu bankana sem þvottavélar peninga? Um það er þagnarmúr. Vart er pláss fyrir smábófa Vítisengla nema í varastjórn.